આ સંદર્ભમાં એક સરસ મજાનું દૃષ્ટાંત છે. જુદી-જુદી પ્રકૃતિ ધરાવતા ત્રણ શિષ્યોની પરીક્ષા લેવાનું ગુરુએ મનમાં નક્કી કર્યું. તેઓ દરરોજ જે રસ્તેથી પોતાના ઘરે પાછા જતા હતા, તેને બદલે બાજુમાંથી પસાર થતી સાંકડી પગદંડીના રસ્તે થઈને જવાનો ગુરુએ ત્રણેયને આદેશ આપ્યો. એ સાંકડા રસ્તા ઉપર આગળ જતાં કાંટાની મોટી ઝાડી આવતી હતી અને રસ્તામાં પણ ખૂબ જ કાંટા પથરાયેલા હોવાથી પગમાં વાગી જાય તેમ હતું, પરંતુ ગુરુનો આદેશ હતો. હવે ત્રણેય શિષ્યો શું વિચારે છે અને કઈ રીતે આગળ વધે છે તે જોઈએ.